**Musiqi və incəsənət məktəblərinə şagird qəbulu necə həyata keçirilir?**

* Şagird qəbulu üzrə qeydiyyat **my.culture.az** elektron kabineti vasitəsilə, qəbul isə əyani imtahan vasitəsilə həyata keçirilir.

**Hansı proseslər elektron qaydada aparılır?**

* Təhsilalanların qəbulu ilə bağlı qeydiyyat, sənədlərin qəbulu, imtahanın vaxtı, yeri və nəticələri barədə məlumatlandırma, yerləşdirmə "Təhsilalanların elektron qəbulu" informasiya sistemi vasitəsi ilə elektron qaydada həyata keçirilir.

**Qəbul imtahanı hansı formada həyata keçirilir?**

* Təhsilalanların qəbul imtahanı əyani şəkildə keçirilir.

**Qəbul qaydaları haqqında məlumatları necə əldə etmək olar?**

* Məktəblərə təhsilalanların qəbulunun keçirilməsi barədə elan, qaydalar və müvafiq məlumatlar Nazirliyin, Bakı Şəhər Mədəniyyət Baş İdarəsi və regional mədəniyyət idarələrinin rəsmi informasiya resurslarında yerləşdirilir.

**I sinfə dövlət hesabına təhsilalanların qəbulu üzrə yaş həddi nə qədərdir?**

* 4 illik təhsil üzrə I sinfə qəbul üçün yaş həddi:

rəssamlıq sinfinə 9-12 yaş.

* 5 illik təhsil üzrə I sinfə qəbul üçün yaş həddi:

 musiqi alətləri sinfinə (fortepiano, xalq çalğı, simli və nəfəs alətləri) 9-13 yaş;

xanəndəlik, estrada oxuma və vokal sinfinə 8-13 yaş,

xoreoqrafiya sinfinə 8-10 yaş.

* 7 illik təhsil üzrə I sinfə qəbul üçün yaş həddi:

musiqi alətləri sinfinə (fortepiano, simli alətlər) 7-9 yaş;

xor sinfinə 7-13 yaş.

**Ödənişli əsaslarla təhsilalanların I sinfə qəbulunun maksimum yaş həddi nə qədərdir?**

* 4, 5, 7 illik təhsil və ixtisaslar üzrə yuxarı yaş həddi 29 yaş müəyyən edilmişdir.

**Təhsilalanların qəbul üçün qeydiyyatı necə aparılır?**

* Təhsilalanların qeydiyyatı elektron qaydada **my.culture.az** saytındakı şəxsi kabinet üzərindən aparılır

**Hansı tarixlərdə qeydiyyat açıq elan edilir?**

* 2024-cü il 6 may tarixində qeydiyyat prosesi başlanılır.

**Şəxsi kabinetdən kimlərin qeydiyyatdan keçməsinə icazə verilir?**

* 18 yaşına çatmayan şəxslərin qeydiyyatını yalnız valideyni və ya qanuni nümayəndəsi həyata keçirə bilər. Digər şəxslərin adından qeydiyyat etibarsız hesab ediləcək.
* 18 yaşdan yuxarı şəxslər isə **my.culture.az** kabinetinə daxil olaraq şəxsən özləri müraciət etməlidirlər.

**Yerləşdirmə mərhələsində hansı sənədlər əlavə edilməlidir?**

* şəxsiyyət vəsiqəsinin surəti;

 sağlamlıq haqqında tibbi arayış:

3x4 sm. ölçüdə fotoşəkil;

 musiqi təhsili haqqında şəhadətnamənin surəti (VIII sinfə qəbul üçün)

**Müraciətin nəticəsi haqqında məlumatı necə əldə etmək olar?**

* Müraciətin nəticəsi (təsdiq və ya imtina), habelə imtahan vaxtı və yeri ilə bağlı namizədin (18 yaşa çatmayanların valideyninə və ya qanuni nümayəndəsinə) şəxsi kabinetinə və elektron poçt ünvanına bildiriş göndərilir.

**Məktəblərə təhsilalanların qəbulu üzrə imtahanlar nə zaman həyata keçiriləcək?**

* cari ilin 5-15 iyun tarixlərində mərkəzləşmiş qaydada əyani şəkildə həyata keçirilir.

**Komissiya üzvü tərəfindən I sinfə qəbul üçün namizədin qabiliyyət və bacarıqları hansı meyarlar üzrə qiymətləndirilir?**

**musiqi alətləri, xor, vokal və xanəndəlik ixtisasları üzrə:**

* eşitmə qabiliyyəti (hər hansı bir mahnının, habelə fortepianoda ifa edilən səslərin oxunması, eyni vaxtda ifa edilən səslərin sayının eşitmə ilə müəyyən edilməsi);
* musiqi yaddaşı (komissiya üzvünün fortepianoda ifa etdiyi kiçik musiqi parçasının oxunaraq təkrar edilməsi və ya alətdə ifası);
* ritm duyumu (komissiya üzvünün əl çalmaqla və ya müstəvi üzərində təqdim etdiyi ritmik şəklin təkrarı);
* ümumi inkişafı, fizioloji imkanları, anatomik xüsusiyyətləri.

 **Rəssamlıq ixtisası üzrə:**

* qara və ya rəngli karandaşlarla 2 əsərin işlənməsi (bir əsərin mövzusu sərbəst seçilir, digər mövzu komissiya tərəfindən təqdim edilir. Əsərlərin işlənməsinə 2 saat vaxt verilir. Həmin müddət ərzində bir otaqda bir neçə namizəd işləyə bilər. Namizədlər imtahanda istifadə edəcəkləri ləvazimatları özləri ilə gətirməlidirlər);
* rəsmin düzgün yerləşdirilməsi, ölçü nisbətinin (proporsiyaların) düzgün verilməsi;
* işıq-kölgənin düzgün verilməsi, ümumi rəng koloritinin düzgün seçilməsi;
* ümumi inkişafı

 **Xoreoqrafiya ixtisası üzrə**

* xoreoqrafiya təlimi üçün fizioloji imkanları, anatomik xüsusiyyətləri;
* ritm duyumu (komissiya üzvünün əl çalmaqla və ya müstəvi üzərində təqdim etdiyi ritmik şəklin təkrarı);
* eşitmə qabiliyyəti və musiqi duyumu (müxtəlif templi musiqinin müşayiəti ilə hərəkət etməsi);
* ümumi inkişafı.

**Komissiya üzvü tərəfindən VIII sinfə qəbul üçün namizədin qabiliyyət və bacarıqları hansı meyarlar üzrə qiymətləndirilir?**

**Klassik və milli musiqi alətləri (fortepiano, simli, nəfəsli və zərb, xalq çalğı alətləri) ifaçılığı, vokal və xanəndəlik, musiqi nəzəriyyəsi, xor dirijorluğu, bəstəkarlıq İxtisasları üzrə:**

* ixtisas fənni üzrə imtahan proqramına uyğun olaraq əsərlərin ifası;
* musiqi nəzəriyyəsi üzrə bilikləri;
* musiqi ədəbiyyatı üzrə bilikləri;
* ümumi inkişafı, müvafiq sahə üzrə intellekti.

**İmtahanın nəticəsi barədə məlumatlar nə zaman elan olunur?**

* İmtahanın nəticəsi barədə bütün imtahanlar yekunlaşdıqdan sonra 3 (üç) iş günü ərzində namizədin (18 yaşa çatmayanların valideyni və ya qanuni nümayəndəsi) şəxsi kabinet və elektron poçt ünvanına bildiriş göndərilir.

**Namizəd imtahanda neçə kateqoriya üzrə qiymətləndirilir?**

* İmtahanda namizədin qabiliyyət və bacarıqları hər bir qiymətləndirmə meyarı üzrə müvafiq balla qiymətləndirilir.

**Qiymətləndirmə meyarları üzrə ballar necə müəyyən edilmişdir?**

* 1-30 bal qeyri-kafi;
* 31-60 bal kafi;
* 61-80 bal yaxşı
* 81-100 bal əla

**Namizəd hər bir meyarda maksimum neçə balla qiymətləndirilə bilər?**

* Hər bir qiymətləndirilmə meyarı üzrə maksimum bal 100-dür.

**Namizəd hər bir meyarda minimum neçə balla qiymətləndirilə bilər?**

* Hər bir qiymətləndirilmə meyarı üzrə minumum bal 1-dir.

**Namizədin ümumi balı necə müəyyən edilir?**

* Hər bir meyar üzrə verilmiş qiymətlər toplanaraq, namizədin ümumi balı müəyyən edilir və yekun nəticə rəsmiləşdirilir.

**Yekun nəticə necə hesablanır?**

* Təyin edilmiş komissiya üzvü tərəfindən verilən ümumi meyar ballarının cəmi toplanaraq komissiya üzvü sayına bölünür.
* *Məsələn: dörd meyar üzrə 5 komissiya üzvü tərəfindən verilən ümumi ballar: 280 bal; 275 bal; 270 bal; 285 bal; 290 bal. Nəticənin hesablanması: (280+275+270+285+290) :5=280*

**Namizədin təkrar imtahan prosesində iştirakı hansı halda mümkün ola bilər?**

* Komissiya üzvlərinin namizəd barəsində verdiyi ballar arasında 70 (yetmiş) bal və daha çox fərq olduqda və ya imtahanın keçirilməsi zamanı obyektivlik və şəffaflıq prinsiplərinin pozulduğu aşkar edildikdə imtahanın nəticəsi ləğv edilir və komissiyanın tərkibi yenidən təşkil edilməklə namizədlə təkrar imtahan keçirilir.

**İmtahan nəticələri eyni olan namizədlər arasında seçim necə aparılır?**

* İmtahan nəticəsi eyni olan namizədlər arasında seçim edilərkən meyarların ardıcıllığı üzrə daha yüksək bal toplamış namizədlərə üstünlük verilir.

**Təhsilalanların yerdəyişməsi hansı qaydada aparılır?**

* Namizədlər tərəfindən sistem vasitəsi ilə elektron qaydada müraciət edilərək aparılır.

**Təhsilalanların yerdəyişməsi hansı məktəblərdə mümkündür?**

* Nazirliyin şəbəkəsinə aid olan məktəblərdə yerdəyişmə mümkündür.

**Təhsilalanların yerdəyişməsi nə zaman həyata keçirilə bilər?**

- Təhsilalanların yerdəyişməsi müvafiq məktəbdə vakant yer olduğu təqdirdə həyata keçirilir.

**Məktəblərdə qəbul planları necə müəyyənləşdirilir?**

* Dövlət hesabına və ödənişli əsaslarla təhsilalanların qəbulu planları İdarənin təqdim etdiyi təkliflərə əsasən Nazirlik tərəfindən müəyyənləşdirilir.

**Təyin edilmiş plan yerlərini sayı dəyişdirilə bilərmi?**

* Məktəbə hər hansı bir ixtisas üzrə müəyyənləşdirilmiş qəbul planına uyğun müraciət və ya imtahandan uğur qazanan olmadığı halda plan yerləri digər ixtisaslara yönəldilir.

**Ödənişli təhsil üzrə təhsil haqqı hansı qaydada ödənilir?**

* Ödənişli təhsil üzrə təhsil haqqı hər tədris ilinin 10 ayı üçün müəyyən olunmuş qaydada ödənilir.

**Təhsil haqqı hansı formada həyata keçirilir?**

* Təhsil haqqı hər ayın 5-dək təhsilalan tərəfindən müvafiq bank hesablarına köçürülmə yolu ilə ödənilir.

**Məktəbə ödənişli əsaslarla qəbul edilmiş təhsilalan nə zaman qeydiyyatdan keçə bilər?**

* Məktəbə ödənişli əsaslarla qəbul edilmiş təhsilalan təhsil haqqının müvafiq bank hesabına köçürülməsi barədə qəbzi sistemə daxil etdikdən sonra qeydiyyatdan keçə bilər.

**Hər tədris ili üçün məktəbdə təhsilalanların qeydiyyatı necə aparılır?**

* Hər tədris ili üçün məktəbdə təhsilalanların qeydiyyatı sentyabrın 1-dən 10-dək

**my.culture.az** portalı üzərindən aparılır.

**Təhsilalan nə zaman məktəbdən xaric edilə bilər?**

* Üzrlü səbəb olmadan göstərilən müddətdə qeydiyyatdan keçməyən təhsilalanlar pedaqoji şuranın qərarına əsasən direktorun əmri ilə məktəbdən xaric edilirlər.